การควบคุมภายใน

บริษัทฯ ให้ความสำคัญต่อระบบการควบคุมภายใน
เนื่องจากเห็นว่าระบบการควบคุมภายในเป็นกลไกสำคัญที่ช่วยลดความเสี่ยงทางธุรกิจ
สร้างความเชื่อมั่นในการบริหารงานแก่ผู้บริหาร
และช่วยให้บริษัทดำเนินธุรกิจอย่างมีประสิทธิภาพและบรรลุเป้าหมายที่กำหนดไว้
รวมทั้งช่วยรักษาผลประโยชน์และเงินลงทุนของผู้ถือหุ้น
ช่วยให้รายงานทางการเงินและรายงานด้านการปฏิบัติงานของบริษัทฯ มีความถูกต้องน่าเชื่อถือ
ปกป้องทรัพย์สินของบริษัทไม่ให้สูญหายหรือรั่วไหล และช่วยให้บุคลากรของบริษัทฯ
ปฏิบัติตามกฎหมายและข้อบังคับที่เกี่ยวข้อง

บริษัทฯ ได้มีการว่าจ้างสำนักงาน ดร. วิรัช แอนด์ แอสโซซิเอทส์
เป็นผู้ตรวจสอบภายในของบริษัทฯ ซึ่งได้กำหนดให้มีการจัดทำแผนการตรวจสอบทุกไตรมาส
เพื่อประเมินประสิทธิภาพของระบบการควบคุมภายใน และสร้างระบบการควบคุมภายในที่ดีแก่บริษัทฯ
เพื่อให้เกิดระบบการควบคุมภายในที่มีประสิทธิผล และปฏิบัติตามอย่างสม่ำเสมอ

ผลการประเมินสรุปได้ว่า ไม่พบข้อบกพร่องที่เป็นสาระสำคัญในระบบการควบคุมภายในดังกล่าวแต่อย่างใด 

นอกจากนี้ คณะกรรมการตรวจสอบของบริษัทฯ ได้กำหนดให้มีการประชุมร่วมกับผู้สอบบัญชีของบริษัทฯ
ปีละ 4 ครั้ง และในปี 2546 ผู้ตรวจสอบงบการเงินของบริษัทฯ คือ บริษัท สำนักงาน เอินส์ท
แอนด์ ยัง จำกัด ได้ประเมินประสิทธิผลการควบคุมภายในของบริษัทตามที่เห็นว่าจำเป็น
ซึ่งไม่พบข้อบกพร่องเกี่ยวกับระบบการควบคุมภายในที่มีสาระสำคัญแต่ประการใด

สำหรับบริษัทย่อยนั้น ทรัพย์สินส่วนใหญ่เป็นสวนปาล์ม ซึ่งดูแลและควบคุมโดยฝ่ายบริหารของบริษัทฯ

รายงานของคณะกรรมการตรวจสอบ

คณะกรรมการบริษัทฯ ได้แต่งตั้งคณะกรรมการตรวจสอบ ซึ่งประกอบด้วยกรรมการอิสระ 4 ท่าน
ดังต่อไปนี้

  นายธีระ วิภูชนิน ประธานคณะกรรมการตรวจสอบ

  นายวิสิฐ ตันติสุนทร กรรมการตรวจสอบ

  ดร.วิลาศ สินสวัสดิ์ กรรมการตรวจสอบ

  นายเกษม สนิทวงศ์ ณ อยุธยา กรรมการตรวจสอบ

  นายยุทธ ศักดิ์เดชยนต์ เลขานุการคณะกรรมการตรวจสอบ

สำหรับปี 2546 คณะกรรมการตรวจสอบได้พิจารณาเรื่องต่าง ๆ ดังต่อไปนี้

1. สอบทานรายงานทางการเงินระหว่างกาลและประจำปี
ซึ่งรวมถึงการเปิดเผยข้อมูลในงบการเงินของบริษัทฯ และเสนอต่อคณะกรรมการบริษัทฯ เพื่ออนุมัติ

2. สอบทานรายงานทางการเงินของบริษัทฯ ร่วมกับผู้บริหาร ผู้ตรวจสอบภายใน
และผู้ตรวจสอบบัญชีของบริษัทฯ
และเชื่อว่างบการเงินได้แสดงฐานะการาเงินของบริษัทอย่างถูกต้องครบถ้วนและเป็นไปตามหลักการบัญชีที่รับรองทั่วไป
โดยเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
รวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน

3. พิจารณาผลการตรวจสอบและข้อเสนอแนะของผู้ตรวจสอบภายใน
ในเรื่องระบบการควบคุมภายในบริษัทฯ
ที่ได้เสนอต่อฝ่ายบริหารเพื่อพิจารณาปรับปรุงและแก้ไขตามความเหมาะสม
รวมทั้งการติดตามการปรับปรุงและแก้ไขอย่างต่อเนื่อง

4.
แต่งตั้งที่ปรึกษาทางการเงินอิสระเพื่อให้ความเห็นเกี่ยวกับการเสนอซื้อหุ้นของบริษัทและพิจารณาความเห็นของกิจการต่อผู้ถือหุ้นเกี่ยวกับคำเสนอซื้อหลักทรัพย์

5. แต่งตั้ง สำนักงาน ดร. วิรัช แอนด์ แอสโซซิเอทส์
เป็นผู้ตรวจสอบภายในของบริษัทต่อไปเป็นระยะเวลา 2 ปี
เพื่อทำการตรวจสอบระบบการควบคุมภายในของบริษัทฯ อย่างน้อย 4 ครั้งต่อปี

6.
รายงานการประชุมและผลงานการปฏิบัติงานของคณะกรรมการาตรวจสอบต่อคณะกรรมการบริษัทฯ

คณะกรรมการตรวจสอบมีความเห็นว่า ผู้บริหารของบริษัทฯ
ได้ปฏิบัติงานโดยปราศจากการละเมิดกฎหมายหรือข้อบังคับต่างๆ ที่เป็นสาระสำคัญ ซึ่งบริษัทฯ
ต้องพึงปฏิบัติ

คณะกรรมการตรวจสอบได้เสนอให้บริษัท สำนักงาน เอินส์ทแอนด์ยัง จำกัด
เป็นผู้ตรวจสอบบัญชีของบริษัทฯ สำหรับปี 2547 ต่อคณะกรรมการบริษัทฯ
ซึ่งการแต่งตั้งครั้งนี้คณะกรรมการบริษัทฯ จะนำเสนอต่อผู้ถือหุ้นในการประชุมสามัญผู้ถือหุ้นต่อไป

นายธีระ วิภูชนิน

ประธานคณะกรรมการตรวจสอบ